[{"text_idx": "#000000", "text": "Ddim yn siw\u0302r beth i\u2019w ddarllen? Chwilio am argymhellion? Rhowch gynnig ar bodlediadau sy\u2019n trafod llyfrau. Mae podlediad Colli\u2019r Plot a Caru Darllen yn trafod llyfrau o bob math, yn ogystal a\u0302 chyfweld awduron. Maen nhw hefyd yn cynnwys rhestr ddarllen gyda phob pennod, felly does dim angen gwneud nodyn neu grafu pen wrth geisio cofio teitlau\u2019r llyfrau oedd yn swnio\u2019n ddifyr, dim ond edrych yn o\u0302l ar y rhestr!"}, {"text_idx": "#000002", "text": "Does dim rhaid i ddarllen fod yn rhywbeth y byddwch chi\u2019n ei wneud ar eich pen eich hun. Mae bod yn aelod o Glwb Darllen yn gyfle i drafod llyfrau penodol mewn manylder, i rannu awgrymiadau a chyfnewid syniadau \u2013 a chyfle i roi\u2019r byd yn ei le dros baned neu beint!"}, {"text_idx": "#000003", "text": "Mae \u2019na glybiau darllen ar draws Cymru, sy\u2019n croesawu aelodau newydd o hyd. Mae Llyfrau Lliwgar yn glwb llyfrau LHDTC+ sy\u2019n cyfarfod yn fisol yn Pontio ym Mangor a\u2019r Chapter yn Gaerdydd. Mae Clwb Darllen Caernarfon yn cyfarfod yn Llety Arall, tra bod clybiau hefyd yn cyfarfod mewn llyfrgelloedd ar draws Cymru. Dim clwb yn eich ardal chi? Beth am sefydlu un? Cyfle i ddarllen, i drafod llyfrau a chymdeithasu \u2013 beth well ar ddechrau blwyddyn newydd?"}, {"text_idx": "#000004", "text": "Eisiau darllen rhywbeth hollol wahanol i\u2019r arfer ond ddim eisiau prynu\u2019r llyfr nes eich bod yn hollol siw\u0302r y byddwch chi\u2019n ei fwynhau? Ymunwch a\u0302\u2019ch llyfrgell leol!"}, {"text_idx": "#000005", "text": "Nid yn unig mae modd benthyg amrywiaeth anhygoel o lyfrau, yn rhai hen a newydd, yn Gymraeg a Saesneg, ond mae hefyd modd manteisio ar lu o wasanaethau eraill. Mae Borrow Box yn ap i aelodau llyfrgell ar gyfer benthyg e-lyfrau a llyfrau llafar yn y ddwy iaith, tra bod Libby yn rhoi mynediad i ystod eang o gylchgronau yn electroneg, gan gynnwys cylchgronau Cymraeg, yn rhad ac am ddim."}, {"text_idx": "#000008", "text": "Yn hytrach na darllen y llyfrau mae pawb yn honni y dylech chi eu darllen, darllenwch y rhai sy\u2019n mynd a\u0302\u2019ch bryd, sy\u2019n eich denu i droi atyn nhw. Ac os nad ydych chi\u2019n eu mwynhau, peidiwch a\u0302 theimlo bod yn rhaid pydru \u2019mlaen a darllen hyd y dudalen olaf un. Mae bywyd yn rhy fyr! Efallai nad hwn yw\u2019r llyfr i chi, neu efallai nad dyma\u2019r amser i ddarllen y gyfrol arbennig hon \u2013 felly rhowch gynnig ar lyfr arall. Mae mwy na digon i bawb ar y silff!"}]